ཅེས་མཁས་དང་གྲུབ་པའི་དབང་ཕྱུག་མཚུངས་ཟླ་མ་མཆིས་པ།༧སྙིགས་མའི་འདྲེན་སྟོན་ཆེན་པོ་བླ་མ་བོན་བརྒྱ་བ་ཞེས་རྒྱལ་ཁབ་ཕྱི་ནང་ཀུན་ཏུ་སྙན་གྲགས་ཀྱི་བ་དན་དཀར་པོ་བླ་ན་མཐོ་བ་མཆོག་ཉིད།བསྟན་དོན་དུ་སྐུ་སྐྱེ་བ་བཞེས་ཏེ་རྒྱལ་བའི་བསྟན་པ་ལ་སྟོན་པ་གཉིས་པ་ལྟ་བུའི་མཛད་བཟང་རླབས་ཆེན་མུ་ནས་མུ་རུ་བསྐྱངས་མཐར།དགུང་གྲངས་བརྒྱད་ཅུ་གྱ་བཞི་བཞེས་པའི་བོད་ས་ཁྱི་སྟེ།སྤྱི་ལོ༢༠༡༨ལོའི་ཧོར་ཟླ༧ཚེས༦དགོང་མོའི་ཆུ་ཚོད༡༡སྟེང་གདུལ་བྱ་རྟག་འཛིན་ཅན་རྣམས་དགེ་བའི་ལས་ལ་བསྐུལ་སླད་རེ་ཞིག་གཟུགས་སྐུའི་བཀོད་པ་བོན་དབྱིངས་སུ་བསྡུས་པའི་ཚུལ་བསྟན་པར་གདུང་སེམས་མཉམ་བསྐྱེད་བྱེད་ཅིང་།དཔལ་ལྡན་བླ་མའི་བཀའ་དྲིན་རྗེས་སུ་དྲན་པ་མཚོན་ཕྱིར་དུ་མདོ་ཁམས་ཞིག་ཆེན་གྲུབ་རྒྱུད་ཀྱི་གདན་ས་མཆོག་གྱུར།དཔལ་གཤེན་བསྟན་རྩེ་ཞིག་དགོན་གྱི་འདུས་སྤྱི་ཡོངས་ནས་ཀྱང་ནན་ཏན་ཆེན་པོས་རང་རྒྱུད་བོན་དང་འདྲེས་པར་འབད་དེ།ཉིན་གསུམ་གྱི་རིང་དུ་རྗེ་བླ་མ་མཆོག་ལ་ཚོགས་འབུལ་གདུང་འདེབས་ཅི་འཇོན་གང་ནུས་ཞུས་པའི་དགེ་འབྲས་མཆིས་སོ་ཅོག་ཚོགས་གཉིས་ཀྱི་ཞིང་ས་དམ་པར་བསྔོ་སྨོན་གྱི་མཚམས་སྦྱོར་བྱ་བ་དང་སྟབས་བསྟུན།གསེར་ནག་གིས་བཞེངས་པའི་གཙུག་ལག་གི་རིག་མཛོད་ཆེན་མོ་ཞེས་པའི་གྱེར་ཆེན་རིག་འཛིན་དཔའ་བོའི་རྗེས་དྲན་རྩོམ་ཐུང་འདི་ཡང་།འདྲེན་པ་གང་གི་སློབ་འབངས་ཡོངས་ཀྱི་གྲལ་མཐའ་བ་རྩེ་ཞིག་ཚང་ཤེས་རབ་བསྟན་པའི་ཟླ་བར་འབོད་པའི་སྙོམས་ལས་པ་དེས།རྗེ་བླ་མ་མཆོག་དང་ཐུགས་དམ་གཅིག་ཏུ་བསྲེ་བའི་དད་གུས་བླ་མེད་ངང༢༠༡༨ལོའི་ཟླ༧ཚེས༡༥ཉིན་ལ་བགྱིས་པ་ཡིན་པས་དོན་དེ་ཡིད་བཞིན་དུ་འགྲུབ་པའི་རྒྱུ་རུ་གྱུར་ཅིག་གུ།